Document ID: 32000R2814

Komission asetus (EY) N:o 2814/2000,
annettu 21 päivänä joulukuuta 2000,
neuvoston asetuksen (EY) N:o 104/2000 soveltamista koskevista yksityiskohtaisista säännöistä tiettyjen kalastustuotteiden siirtotuen myöntämisestä
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kalastus- ja vesiviljelytuotealan yhteisestä markkinajärjestelystä 17 päivänä joulukuuta 1999 annetun neuvoston asetuksen (EY) N:o 104/2000(1) ja erityisesti sen 23 artiklan 5 kohdan,
sekä katsoo seuraavaa:
(1) Asetuksessa (EY) N:o 104/2000, jolla kumotaan neuvoston asetus (ETY) N:o 3759/92(2) 1 päivästä tammikuuta 2001, säädetään tietyin edellytyksin myönnettävästä siirtotuesta asetuksen (EY) N:o 104/2000 liitteessä I tarkoitettujen ja markkinoilta poistettujen tuotteiden vakauttamista tai jalostusta ja varastointia varten. Siirtotukijärjestelmän asemaa yhteisessä markkinajärjestelyssä on arvioitu uudelleen sellaisena kuin siitä säädetään asetuksessa (ETY) N:o 3759/92 ja tietyille kalastustuotteille maksettavan siirtotuen soveltamista koskevista yksityiskohtaisista säännöistä 23 päivänä joulukuuta 1992 annetussa komission asetuksessa (ETY) N:o 3901/92(3), sellaisena kuin se on viimeksi muutettuna asetuksella (EY) N:o 1337/95(4), ja kyseiseen tukeen oikeutettuja määriä on tämän arvioinnin perusteella lisätty. Tämän vuoksi on asianmukaista yksinkertaistaa kyseisen järjestelmän edellyttämiä menettelyjä ja korvata asetus (EY) N:o 3901/92 tällä asetuksella.
(2) Tiettyjen kalastustuotteiden kaupan pitämistä koskevien yhteisten vaatimusten vahvistamisesta 26 päivänä marraskuuta 1996 annetun neuvoston asetuksen (EY) N:o 2406/96(5), sellaisena kuin se on muutettuna asetuksella (EY) N:o 2578/2000(6), 6 artiklan 1 kohdassa säädetään, että ainoastaan luokkaan B luokitellut tuotteet eivät ole yhteisen markkinajärjestelyn interventiomekanismin mukaiseen tukeen kelpoisia. Koska ainoastaan luokkiin "ekstra", "E" ja "A" kuuluvat tuotteet ovat oikeutettuja siirtotukeen, josta säädetään asetuksen (EY) N:o 104/2000 23 artiklassa, kyseiseen tukeen oikeutettujen määrien laskemisen olisi perustuttava yksinomaan näihin tuoteluokkiin.
(3) Markkinoiden vakauttamispyrkimysten edistämiseksi parhaalla mahdollisella tavalla tuottajajärjestöt, jotka eivät noudata yhteisön vetäytymishintaa koko kalastusvuoden ajan, olisi suljettava taloudellisen korvauksen siirtotuen ulkopuolelle.
(4) Asetuksen (EY) N:o 104/2000 2 artiklassa tarkoitettujen kaupan pitämistä koskevien yhteisten vaatimusten johdonmukainen noudattaminen on määräävä tekijä hinnan muodostuksessa ja osatekijä markkinoiden vakauttamisessa. Sen vuoksi olisi tukikelpoisista määristä myönnettävän siirtotukikorvauksen edellytyksenä oltava se, että kyseisiä vaatimuksia noudatetaan kaikkien niiden kyseisen tuotteen määrien osalta, jotka tuottajajärjestöt tai niiden jäsenet ovat saattaneet myyntiin kalastusvuoden kuluessa.
(5) Siirtotukimekanismi ja markkinoilta vetämisen taloudellinen korvausmekanismi ovat toimintansa puolesta rinnakkaisia ja toisiaan täydentäviä, ja molemmilla pyritään asianomaisten tuotteiden markkinoiden vakauttamiseen. Niihin edellytyksiin, joiden perusteella määrille voidaan myöntää tukea näistä mekanismeista, samoin kuin sallitun vaihteluvälin sekä sellaisen todistusasiakirjan käyttöön, jota vaaditaan vedettäessä tuotteita markkinoilta jossain toisessa jäsenvaltiossa, olisi sovellettava neuvoston asetuksen (EY) N:o 104/2000 soveltamista koskevista yksityiskohtaisista säännöistä tiettyjen kalastustuotteiden markkinoilta vetämistä koskevan taloudellisen korvauksen osalta 15 päivänä marraskuuta 2000 annetussa komission asetuksessa (EY) N:o 2509/2000(7) säädettyjä edellytyksiä.
(6) Tuotteiden laadun varmistamiseksi ja niiden saatavuuden parantamiseksi markkinoilla olisi määriteltävä tukikelpoisten toimien vähimmäisvaatimukset sekä kyseisten tuotteiden varastointia ja markkinoille uudelleen saattamista koskevat edellytykset.
(7) Tuottajajärjestöjen olisi osallistuttava siirtotukimekanismin täytäntöönpanoon liittyvien kulujen kattamiseen, ja sen vuoksi tuen suuruus olisi määritettävä vakauttamistoimien ja varastoinnin aiheuttamien todellisten teknisten kulujen sekä rahoituskulujen perusteella. Tekniset kulut olisi täsmennettävä mekanismin puitteissa aiheutuneiden välittömien kulujen perusteella. Jotta vältytään työläältä tietojenvaihdolta yritysten kanssa ja monimutkaisilta vuotuisilta laskutoimituksilta, rahoituskuluille olisi vahvistettava kiinteä summa, jota mukautetaan koron perusteella, joka määritetään interventioiden rahoittamista Euroopan maatalouden ohjaus- ja tukirahaston tukiosastosta koskevista yleisistä säännöistä 2 päivänä elokuuta 1978 annetun neuvoston asetuksen (ETY) N:o 1883/78(8), sellaisena kuin se on viimeksi muutettuna asetuksella (EY) N:o 1259/96(9), 5 artiklan mukaisesti.
(8) Tarkastusten tehokkuuden lisäämiseksi tuensaajilla olisi oltava velvollisuus pitää kirjaa varastosta ja toimitettava sitä koskevat tiedot jäsenvaltiolle. Mekanismin hallinnoinnin kannalta riittää varastokirjanpito varastoinnin vähimmäisaikojen osalta.
(9) Olisi säädettävä menettelystä siirtotukihakemusten maksamiseksi sekä ennakkomaksujen myöntämisestä ja asiaa koskevan vakuuden määrästä.
(10) Tässä asetuksessa säädetyt toimenpiteet ovat kalastustuotteiden hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Asetuksen (EY) N:o 104/2000 23 artiklan 3 kohdan mukaisesti siirtotukeen oikeutetut tuotemäärät on laskettava ainoastaan niiden määrien perusteella, jotka on luokiteltu kyseisen asetuksen 2 artiklassa vahvistettujen kaupan pitämistä koskevien vaatimusten mukaisesti "ekstra"-, "E"- ja "A"-luokkaan kuuluviksi.
2 artikla
1. Siirtotukea maksetaan ainoastaan asetuksen (EY) N:o 104/2000 5 artiklan 1 kohdassa tarkoitetuille tuottajajärjestöille.
2. Siirtotuen myöntämisen edellytyksenä tukikelpoisille määrille kunkin tuotteen tai tuoteryhmän osalta on, että kaikkien tuottajajärjestöjen tai niiden jäsenten kalastusvuoden kuluessa myyntiin saattamien määrien on oltava ennakolta luokiteltuja asetuksen (EY) N:o 104/2000 2 artiklassa tarkoitettujen kaupan pitämistä koskevien vaatimusten mukaisesti.
3. Asetuksen (EY) N:o 104/2000 23 artiklan 2 kohdan b alakohdassa tarkoitetut vaatimukset on täytetty, kun tuotteet luokitellaan mainitun asetuksen 2 artiklassa säädettyjen kaupan pitämistä koskevien vaatimusten mukaisesti.
3 artikla
1. Siirtotuen myöntämisen edellytyksenä on, että tuotteisiin kohdistetaan niiden markkinoilta vetämistä seuraavien 48 tunnin aikana yksi tai useampi asetuksen (EY) N:o 104/2000 23 artiklan 4 kohdassa säädetty jalostustoimi. Kyseisten toimien toteuttajana voi olla asianomainen tuottajajärjestö tai yritys, jolle tuottajajärjestö toimittaa tuotteet.
Ennen jalostustoimia tuotteet on varastoitava olosuhteissa, joilla taataan niiden alkuperäisen tuoreusluokan säilyminen.
2. Rajoittamatta jäsenvaltioissa sovellettavien tiukempien kansallisten määräysten tai kauppavaatimusten soveltamista eri jalostusmuotojen on täytettävä seuraavat vähimmäisvaatimukset:
a) jäädyttämisen on tapahduttava tarkoituksenmukaisissa laitoksissa, jotka mahdollistavat muun muassa - 18 °C:n lämpötilan saavuttamisen nopeasti tuotteen sisällä;
b) suolauksen on tapahduttava käyttäen menetelmää, jolla varmistetaan, että jalostetun tuotteen suolapitoisuus on vähintään 16 prosenttia;
c) kuivaamisen on tapahduttava siten, että jalostetun tuotteen vesipitoisuus on enintään 50 prosenttia;
d) marinoimisen on tapahduttava siten, että tuote käsitellään viinietikalla tai elintarvikehapolla, suolalla ja aromaattisilla mausteilla kuumentamatta tuotetta ja tuotteen pH on enintään 4,8;
e) pastöroimisen on tapahduttava siten, että tuotteen sisälämpötila on vähintään 75 °C vähintään 15 minuutin ajan.
3. Syötävien isotaskurapujen säilyttäminen varastoimalla elävät tuotteet kiinteisiin säiliöihin tai häkkeihin, joissa on meri- tai suolavettä ja jotka ovat jäsenvaltioiden tätä tarkoitusta varten hyväksymiä, hyväksytään siirtotuen myöntämiselle edellytettäväksi säilyttämiseksi.
4 artikla
1. Siirtotukea voidaan myöntää ainoastaan niille tuotteille, jotka lopullisen jalostuksen jälkeen täyttävät 2 ja 3 kohdassa säädetyt vähimmäisvaatimukset varastoinnille ja tuotteiden saattamiselle uudelleen markkinoille.
2. Jäädytettyjen tuotteiden osalta varastoinnin on kestettävä vähintään viisi päivää siitä päivästä lukien, kun jalostus on saatettu päätökseen, ja varastointilämpötila saa olla enintään - 18 °C.
Suolattujen, marinoitujen, keitettyjen tai pastöroitujen tuotteiden varastoinnin on kestettävä vähintään viisi päivää siitä päivästä lukien, kun jalostus on saatettu päätökseen.
Kuivattujen tuotteiden osalta varastoinnin on kestettävä vähintään viisi päivää, lämpötila ei saa olla yli 4 °C ja ilman kosteuden on oltava asianmukainen.
Kaikkien säiliöissä tai häkeissä varastoitujen tuotteiden varastoinnin on kestettävä vähintään viisi päivää.
3. Kaikki tuotteet on saatettava uudelleen markkinoille tasalaatuisina erinä lajeittain noudattaen kussakin jäsenvaltiossa voimassa olevia määräyksiä ihmisravinnoksi tarkoitettujen tuotteiden kaupan pitämisestä.
Säiliöissä tai häkeissä elävinä varastoidut tuotteet on saatettava uudelleen markkinoille olosuhteissa, jotka eivät vaikeuta kyseessä olevan tuotannon tavanomaista menekkiä.
4. Markkinoille uudelleen saatettuihin tuotteisiin ei saa kohdistaa uusia varastointitoimia tuen saamiseksi.
5 artikla
1. Siirtotuen suuruus vahvistetaan ennen kunkin kalastusvuoden alkamista asetuksen (EY) N:o 104/2000 38 artiklan 2 kohdassa tarkoitetun menettelyn mukaisesti.
Siirtotuki vahvistetaan painoyksikköä kohti, ja se viittaa asetuksen (EY) N:o 104/2000 liitteessä I olevan kunkin tuotteen nettopainoon.
2. Tuen määrä lasketaan kyseisten tuotteiden vakauttamista ja varastointia varten välttämättömiin toimiin liittyvien, yhteisössä edeltävän kalastusvuoden aikana kirjattujen todellisten teknisten kulujen ja rahoituskulujen perusteella.
3. Teknisiä kuluja ovat seuraavaat:
a) energiakulut;
b) varastoinnista ja varaston purkamisesta aiheutuvat työvoimakulut;
c) pakkausmateriaalikulut;
d) jalostuskulut (valmistusaineet);
e) kuljetuskulut aluksen purkamispaikasta jalostuspaikkaan.
4. Rahoituskulut ovat kiinteämääräiset 10 euroa tonnilta vuodelta 2001. Sen jälkeen tätä kiinteää summaa tarkistetaan joka vuosi soveltaen korkoa, joka määritetään vuosittain asetuksen (ETY) N:o 1883/78 5 artiklan mukaisesti.
5. Kalastusvuodeksi vahvistettu siirtotukisumma koskee tuotteita, joiden varastointi on alkanut kyseisen kalastusvuoden aikana varastoinnin päättymisajankohdasta riippumatta.
6. Komission asetuksen (ETY) N:o 2509/2000 2 artiklan 1, 2 ja 3 kohdan, 3 artiklan, 4 artiklan 1 kohdan c alakohdan ja 7 artiklan säännöksiä on sovellettava soveltuvan osin asetuksen (EY) N:o 104/2000 23 artiklan 1 kohdassa säädettyyn siirtotukijärjestelmään.
6 artikla
1. Jäsenvaltioiden on otettava käyttöön valvontajärjestelmä sen varmistamiseksi, että tuotteet, joille siirtotukea haetaan, ovat siihen oikeutettuja.
2. Edellä 4 artiklan 2 kohdassa tarkoitetun varastoinnin vähimmäisajan osalta tuottajajärjestöjen on huolehdittava, että tuensaajat pitävät kustakin varastoon tuodusta tuoteluokasta varastokirjanpitoa.
3. Tuottajajärjestön on ilmoitettava asianomaiselle jäsenvaltiolle kuukausittain varastoon tuotujen tuotteiden tuontipäivä, laji, luokka ja määrä.
7 artikla
1. Siirtotuki maksetaan tuottajajärjestölle vasta sen jälkeen, kun asianomaisen jäsenvaltion toimivaltainen viranomainen on todennut, että määrät, joille tukea on haettu, eivät ylitä asetuksen (EY) N:o 104/2000 23 artiklan 3 kohdassa säädettyä rajaa, ja on joko jalostettu ja varastoitu tai säilytetty ja sen jälkeen saatettu uudelleen markkinoille tämän asetuksen mukaisesti.
2. Asianomaisten tuottajajärjestöjen on esitettävä hakemukset tuen maksamisesta jäsenvaltioiden toimivaltaiselle viranomaiselle neljän kuukauden kuluessa kyseisen kalastusvuoden päättymisestä. Asianomaisen jäsenvaltion on vahvistettava hakemuksessa ilmoitettavat tiedot.
3. Kansallisten viranomaisten on maksettava siirtotuki kolmen kuukauden kuluessa siitä, kun asianomainen tuottajajärjestö on esittänyt hakemuksen tuen maksusta täydellisenä.
8 artikla
Asianomaisen tuottajajärjestön hakemuksesta jäsenvaltioiden on myönnettävä kuukausittain siirtotuen ennakkoa niiden määrien osalta, joille haetaan tukea kyseisen kuukauden aikana edellyttäen, että tuottajajärjestö on antanut vakuuden, joka on suuruudeltaan 105 prosenttia ennakon määrästä.
Ennakot lasketaan liitteessä vahvistetun menetelmän mukaisesti.
9 artikla
1. Kunkin jäsenvaltion on annettava muille jäsenvaltioille ja komissiolle tiedoksi siirtotuen myöntämisestä vastaavan elimen nimi ja osoite.
2. Kunkin jäsenvaltion on ilmoitettava komissiolle 6 artiklan 1 kohdan ja 7 artiklan 2 kohdan täytäntöönpanemiseksi toteuttamistaan toimenpiteistä viimeistään 31 päivänä tammikuuta 2001 ja aina, kun näitä toimenpiteitä muutetaan.
10 artikla
Kumotaan asetus (ETY) N:o 3901/92.
11 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä tammikuuta 2001.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 21 päivänä joulukuuta 2000.

Labels: 3
2
19
6